**Gelón** starogr. *Γέλων* – *Gelón*, \* cca 540 pred Kr. Gela – † 478 pred Kr. Syrakúzy) bol v rokoch 491 – 478 pred Kr. tyran v Gele a neskôr v Syrakúzach. Nástupcom Gelóna sa stal jeho brat Hierón.

Syrakúzska minca predstavujúca tyrana Gelóna
Gelón, syn Deinomena, bol za vlády gelského tyrana Hippokrata veliteľom jazdectva a strážcom jeho synov. Po Hipokratovej smrti sa v roku 491 pred Kr. zmocnil vlády. Keď v roku 485 pred Kr. syrakúzski veľkostatkári, ktorých ľud vyhnal z mesta, požiadali Gelóna o pomoc, dobyl Syrakúzy a svoju moc tam presunul, zatiaľ čo vládu v Gele prenechal svojmu bratovi Hierónovi. Vyše polovice obyvateľstva sa presťahovala do Syrakúz. Zatiaľčo 10 000 žoldnierov dostalo syrakúzske občianstvo, pôvodné obyvateľstvo predal do otroctva. Hlavne týmto opatrením sa Syrakúzy stali vedúcou mocnosťou v Grécku. Gelón sa následne oženil s Démaretou, dcérou tyrana Théróna, vládcu Akragantu, ktorý v roku 483 pred Kr. vyhnal z Himery tyrana Térilla a dosadil tam ako vládcu svojho syna Thrasydaia.

Sicíliu, najväčší ostrov v Stredozemnom mori, začali Gréci kolonizovať približne v polovici ôsmeho stor. pred Kr. Začala založením Naxu a Syrakúz. Západnú časť ostrova ovládali Feničania z Kartága. Zo začiatku medzi nimi neboli veľké konflikty o to ostrejšie boli neskôr, keď si Kartáginci sicílskych Grékov nechceli už iba podrobiť, ale etnicky zlikvidovať. Veľká príležitosť sa im naskytla za Xerxovho útoku na Grécko. Cez Sidón a Tyros skoordinovali svoje plány a tak na jar v roku 480 pred Kr. sa veľké žoldnierske vojsko Kartága na čele s Hamilkarom vylodilo na západe Sicílie, kde sa spojilo s vojskom z fenických obcí a ich prvým cieľom bola Himera.

Kartáginci pred vojnou nepochybne počítali s tradičnou gréckou nesvornosťou, ale tentoraz sa prepočítali. Heléni ohrozenú Himeru neponechali svojmu osudu. Syrakúzsky tyran Gelón, ktorý zjednotil celú východnú Sicíliu sa spojil s akragantským tyranom Thérónom a postavili vojsko, ktoré sa počtom rovnalo takmer polovici kartágijských síl pod vedením Hamilkara. Pritiahli s ňou k Himere a vo vynikajúco vedenej bitke ho na hlavu porazili. Údajne sa to stalo 29. septembra roku 480 pred Kr. toho istého dňa, čo Gréci porazili Peržanov pri Salamíne.

Gelón sa stal v roku 488 pred Kr. olympijským víťazom v preteku dvojkolesových vozov so štvorzáprahom koní.

Referencie a bibliografia
-------------------------

1. 1 2  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 63.
2. 1 2  Pausanias, *Periégésis tés Hellados*, 6,9,4.
3. ↑  Herodotos, *História*, 7,154.
4. ↑  Herodotos, *História*, 7,155.
5. 1 2 3   *Kronika ľudstva*. Bratislava : Fortuna print, 1995. ISBN 80-7153-090-5. S. 102.
6. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 85.
7. ↑  Lesley Adkins & Roy A. Adkins. *Starověké Řecko*. Praha : Slovart, 2011. ISBN 978-80-7391-580-3. S. 158.
8. 1 2  Vojtech Zamarovský. *Grécky zázrak*. Bratislava : Mladé letá, 1990. ISBN 80-06-00122-7. S. 295.
9. ↑  Luigi Moretti; Maria Elisa Garcia Barraco; Ilaria Soda. *Luigi Moretti e il catalogo degli Olympionikai : testimonianze epigrafiche, letterarie, papirologiche e numismatiche sui vincitori degli agoni olimpici panellenici (Ellade e Magna Grecia: 776 a.C. - 393 d.C)*. Roma : Arbor sapientiae, 2014. ISBN 978-88-97805-32-8. S. 52.

Pozri aj
--------

* Zoznam olympijských víťazov staroveku
* Tyrania (Grécko)

Autoritné údaje: * BnF: 144321285
* GND: 118716743
* ISNI: 0000 0003 7414 4704
* LCCN: no97065084
* VIAF: 42632764
* WorldCat: lccn-no97065084